En 18-årig mand er blevet varetægtsfængslet frem til den 13. februar for at have stukket en 19-årig mand to gange i en lejlighed i Slagelse lørdag aften.

Det har en dommer ved Retten i Nykøbing Falster søndag besluttet i et grundlovsforhør, der blev afholdt for lukkede døre.

Ifølge politiets sigtelse forsøgte han med to knivstik at dræbe en anden mand, der blev ramt i halsen og i brystet, så hans ene lunge punkterede. Dommeren har imidlertid fastslået, at der i stedet er en begrundet mistanke om vold af særlig farlig karakter.

Artiklen fortsætter under billedet.

Foto: René Lind

- Han nægter sig skyldig, siger senioranklager Susanne Bluhm.

Den 18-årige har derfor appelleret afgørelsen.

Afspærrede et større område

Dørlukningen begrundes med hensynet til politiets fortsatte efterforskning.

Sydsjællands og Lolland-Falsters Politi ønsker ikke at sige noget om forbindelsen mellem de to eller om et muligt motiv.

Heller ikke, om politiet leder efter medgerningsmænd.

- Det kan jeg ikke udtale mig om for nuværende, siger vagtchef Anders Dahl søndag middag til TV2 ØST.

Læs også Politi afspærrer område i Slagelse efter knivstikkeri

Offeret blev først bragt på Slagelse Sygehus og senere fløjet til Rigshospitalets traumecenter for behandling. Ifølge politiet er manden ikke i livsfare.

Politiet fik anmeldelsen klokken 18.38 lørdag aften og afspærrede i den forbindelse et område omkring Klokkestøbergade og Smedegade.